|  |
| --- |
|  |
|  |
|  |
|  |

Muinaismuistolain uudistamista valmisteleva työryhmä

Kokous 4/2023

|  |  |
| --- | --- |
| Aika | Maanantai 12.6.2023 klo 12.00–16.26 |
| Paikka | Etäkokous Teams-sovelluksella |
| Osallistujat | Ylijohtaja Riitta Kaivosoja, opetus- ja kulttuuriministeriö, puheenjohtaja  Lainsäädäntöneuvos Matleena Haapala, ympäristöministeriö  Professori Vesa-Pekka Herva, Oulun yliopisto  Hallitusneuvos Joni Hiitola, opetus- ja kulttuuriministeriö  Kulttuuriympäristön intendentti Miikka Kumpulainen, Keski-Suomen museo  Väitöskirjatutkija Anni-Helena Ruotsala, saamelaiskäräjät  Yli-intendentti Jutta Kuitunen, Museovirasto  Yli-intendentti Helena Taskinen, Museovirasto  Kulttuuriasiainneuvos Eeva Teräsvirta, opetus- ja kulttuuriministeriö  Neuvotteleva virkamies Elina Vaara, oikeusministeriö  Hallitusneuvos Hanna Kiiskinen, opetus- ja kulttuuriministeriö, sihteeri  Lakimies Juha Maaperä, Museovirasto, sihteeri  Erikoisasiantuntija Päivi Maaranen, Museovirasto, sihteeri |

# Kokouksen avaus ja esityslistan hyväksyminen

Puheenjohtaja avasi kokouksen klo 12.00. Sovittiin, että poistetaan asialistan kohta 3 sen varmistamiseksi, että koko mietintöluonnos ehditään käydä läpi. Hyväksyttiin esityslista.

# Edellisen seurantaryhmän kokouksen (28.4.2023) pöytäkirjan hyväksyminen

Hyväksyttiin edellisen kokouksen pöytäkirja.

# Mietinnön sisällöstä päättäminen

Käsiteltiin mietintöluonnoksen sisältämät pykälät, niiden säännöskohtaiset perustelut ja yleisperustelut. Säännösten osalta sovittiin muokkauksista pykäliin 6 § (löydöt), 7 § (rauhoitus), 11 § (kuuleminen vahvistamista koskevasta hakemuksesta), 12 § (päätös rauhoitetun arkeologisen jäännöksen laajuuden vahvistamisesta), 17 § (rauhoituspäätös), 19 § (muinaisesineiden löytöalueen rauhoittaminen), 23 § (saamelainen arkeologinen kulttuuriperintö), 28 § (toimiminen muinaisesineen löytyessä), 30 § (muinaisesineen liittäminen kokoelmiin ja löytöpalkkio), 31 § (arkeologisten jäännösten selvittäminen ympäristön käytössä), 37 § (tutkimusluvan siirto ja muutokset lupaedellytyksissä), 39 § (hoito- ja käyttölupa), 55 § (ennakkoratkaisu), 65 § (ilmoitus perustiedoista), 66 § (vaatimusten noudattaminen), 70 § (kenttätyön toteuttaminen), 75 § (avustuksen myöntäminen), 76 § (eräät rakennuksissa olevat löydöt ja esineet) ja 78 § (Museoviraston ja alueellisen vastuumuseon toimivalta).

Lisäksi sovittiin mm., että muutetaan maankäyttö- ja rakennuslaki –viittaukset viittauksiksi alueidenkäyttölakiin, siirretään 55 §:n (ennakkoratkaisu) paikkaa sekä muutetaan ja täydennetään säännöskohtaisia perustelutekstejä kokouksessa sovitun mukaisesti. Rikkomusasioihin liittyvät säännöskohtaiset perustelut lähetetään työryhmän jäsenille muun aineiston mukana. Yleisperusteluja sovittiin muokattavan mm. saamelaiseen arkeologiseen kulttuuriperintöön sekä ikärajoihin ja taloudellisiin vaikutuksiin liittyviltä osin.

Kokouksessa äänestettiin kolmesta asiasta:

1. *55 § Ennakkoratkaisu*: Haapala ehdotti pykälän poistamista. Pohjaesitystä äänestivät Herva, Hiitola, Kaivosoja, Kuitunen, Kumpulainen, Taskinen, Teräsvirta ja Vaara. Haapalan ehdotusta äänestivät Haapala ja Ruotsala. Tyhjää ei äänestänyt kukaan. Äänestyksen perusteella pohjaesitys tuli valituksi.
2. *58 § Korvaus kajoamislupahakemuksen hylkäämisestä*: Haapala ehdotti, että pykälästä poistetaan maanomistajan korvausoikeutta rajoittava säännös. Pohjaesitystä äänestivät Hiitola, Kaivosoja, Kumpulainen, Ruotsala, Taskinen ja Teräsvirta. Haapalan ehdotusta äänestivät Haapala ja Vaara. Tyhjää äänestivät Herva ja Kuitunen. Äänestyksen perusteella pohjaesitys tuli valituksi. Haapala ilmoitti jättävänsä asiasta eriävän mielipiteen.
3. *Saamelaisen arkeologisen kulttuuriperinnön lautakunnan kokoonpano: Ruotsala ehdotti, että mietintöön kirjataan, että saamelaiskäräjät nimeää enemmistön lautakunnan jäsenistä.* Pohjaesitystä (kokoonpanoa koskeva sääntely valmistellaan työryhmän toimikauden jälkeen yhteistyössä saamelaiskäräjien ja Museoviraston kanssa) äänestivät Hiitola, Kaivosoja, Kuitunen, Taskinen ja Teräsvirta. Ruotsalan ehdotusta äänestivät Ruotsala ja Herva. Tyhjää äänestivät Haapala, Kumpulainen ja Vaara. Äänestyksen perusteella pohjaesitys tuli valituksi. Ruotsala ilmoitti jättävänsä asiasta eriävän mielipiteen.

Sovittiin, että eriävät mielipiteet on toimitettava sihteereille 16.6.2023 klo 16.15 mennessä.

# Muut asiat

Ei ollut muita asioita.

# Kokouksen päättäminen

Puheenjohtaja päätti kokouksen klo 16.26 ja toivotti kaikki tervetulleeksi työ- ja seurantaryhmän yhteiskokoukseen, joka pidetään hybridimuodossa 21.6.2023.

|  |  |
| --- | --- |
|  | Vastaanottajat |
|  |  |